पाएं अपने शहर की ताज़ा ख़बरें और फ्री ई-पेपरडाउनलोड करें
हिंडौन सिटी राजकीय अस्पताल में कोरोना वायरस के संदिग्ध संक्रमित लोगों की मौत का आंकड़ा बढ़ने पर कलेक्टर के निर्देश पर चिकित्सालय में उपखंड अधिकारी सुरेश कुमार यादव ने चिकित्सा अधिकारियों के साथ समीक्षा बैठक की। उपखंड अधिकारी यादव ने डॉ. आशीष शर्मा, डॉ. दीपक चौधरी, डाॅ. अंकुश अग्रवाल आदि से राजकीय अस्पताल के कोविड वार्ड में बढ़ रही संदिग्ध मरीजों की मौत के मामलों को विस्तार से चर्चा की। इस पर डाॅ. आशीष शर्मा ने बताया कि मरने वाले लोगों में अधिकांश ऐसे मरीज हैं जिनको उपचार के लिए समय पर अस्पताल में भर्ती नहीं कराया गया है।
उन्होंने बताया कि लोग लक्षण होने के बावजूद भी अपने घरों पर ही इलाज करने का प्रयास कर रहे हैं। जब मरीज की हालत ज्यादा बिगड़ जाती है और वह संक्रमण के पूरी तरह चपेट में आ जाता है तब गंभीर हालत में मरीजों को अस्पताल में भर्ती कराया जा रहा है। ऐसे में समय पर उपचार नहीं मिलने के कारण मौत का आंकड़ा बढ़ रहा है। उन्होंने लोगों से अपील की कि परिवार में किसी भी व्यक्ति की तबीयत खराब होने पर अपने चिकित्सक से परामर्श लेकर उपचार तो शुरू कर दें और हालत में सुधार नहीं होने पर लगातार चिकित्सक से संपर्क में रहें। स्थिति में सुधार नहीं होने पर अस्पताल में भर्ती कराएं, जिससे मरीज को उपचार मिल सके और उसकी जान बचाई जा सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn